อธิบดีกรมการค้าภายใน ระบุ พร้อมใช้มาตรการแซกแทรงหากราคาหมูเป็นหน้าฟาร์ม และหมูหน้าเขียงสูงเกินราคาที่กำหนด
อธิบดีกรมการค้าภายใน ระบุ พร้อมใช้มาตรการแซกแทรงหากราคาหมูเป็นหน้าฟาร์ม และหมูหน้าเขียงสูงเกินราคาที่กำหนดนายวิชัย โภชนกิจ อธิบดีกรมการค้าภายใน กล่าวยอมรับว่าราคาหมูที่ปรับเพิ่มขึ้นขณะนี้เกิดจากภัยแล้งส่งผลให้หมูโตช้า และต้นทุนการเลี้ยงเพิ่มขึ้น โดยราคาหมูเป็นหน้าฟาร์มปัจจุบันอยู่ที่ 75 บาทต่อกิโลกรัม และราคาหมูขายปลีกเฉลี่ยอยู่ที่ 150 บาทต่อกิโลกรัม ประกอบกับในช่วงที่ผ่านมามีปัญหาการระบาดของ โรคอหิวาต์แอฟริกาในสุกรหลายประเทศ ทั้ง จีน เวียดนาม กัมพูชา และลาว ทำให้ได้รับความเสียหายราคาหมูหน้าฟาร์มและขายปลีกปรับราคาเพิ่มขึ้น โดยราคาหมูเป็นในจีนราคา 151 บาทต่อกิโลกรัม เวียดนาม 110 บาทต่อกิโลกรัม กัมพูชา 88 บาทต่อกิโลกรัม พม่า 73 บาทต่อกิโลกรัม และไทย 73-75 บาทต่อกิโลกรัม จึงเป็นโอกาสของไทยในการส่งออกหมู ซึ่งตั้งแต่ต้นปีที่ผ่านมาไทยส่งออกหมูเป็นเฉลี่ยวันละ 6,000-8,000 ตัว หรือ เพิ่มขึ้นประมาณร้อยละ 80  แต่ยังคงมั่นใจว่า ไทยจะมีปริมาณหมูเพียงพอบริโภคภายในประเทศ       สำหรับ ราคาหมูเป็นหน้าฟาร์มในประเทศทางสมาคมผู้เลี้ยงสุกรแห่งชาติยืนยันจะตรึงราคาไว้ไม่ให้เกิน 80 บาทต่อกิโลกรัม และหากเกินราคาที่กำหนดไว้กรมฯ จะใช้มาตรการจำกัดปริมาณการส่งออก ส่วนราคาหมูหน้าเขียงจะต้องไม่เกิน 150-160 บาทต่อกิโลกรัม และหากพบราคาสูงเกินที่กำหนด กรมฯจะใช้มาตรการแทรกแซงราคาผ่านกลไกตลาด ทั้ง การขอความร่วมมือห้างสรรพสินค้าให้ตรึงราคา และจำหน่ายหมูราคาประหยัดผ่านร้านธงฟ้าประชารัฐ ทั้งนี้ คาดว่าประมาณช่วงเดือนมิถุนายน ราคาหมูจะปรับลดลง เนื่องจากเข้าช่วงฤดูฝนหมูจะเติบโตได้เร็วขึ้น  อย่างไรก็ตาม ปัจจุบันไทยมียอดผลิตหมูปีละประมาณ 22 ล้านตัว ทั้งนั้นคาดว่ามีเพียงพอทั้งการส่งออกและบริโภคภายในประเทศแน่นอน